Αυτισμός
Ο αυτισμός ή διαταραχή αυτιστικού φάσματος (ΔΑΦ), αναφέρεται σε μια νευροαναπτυξιακή κατάσταση που επηρεάζει την επικοινωνία, την κοινωνική αλληλεπίδραση, την αντίληψη, την επεξεργασία και οργάνωση των περιβαλλοντικών ερεθισμάτων, τη συναισθηματική ρύθμιση αλλά και τη διαχείριση εμμονών, στερεοτυπιών και άκαμπτων προτύπων συμπεριφοράς, ενδιαφερόντων ή δραστηριοτήτων. Τα άτομα στο φάσμα εμφανίζουν ετερογένεια σε σχέση με τις γνωστικές, γλωσσικές, κοινωνικές και προσαρμοστικές τους ικανότητες. 
Ορισμένα άτομα μπορεί να έχουν δυσκολία στην επικοινωνία, την αλληλεπίδραση και την ανάπτυξη σχέσεων. Μπορεί να αποφεύγουν τη βλεμματική επαφή,  δίνοντας την αίσθηση της αποκοπής από τον κόσμο που τα περιβάλλει. Κάποια άλλα μπορεί να έχουν καθυστέρηση ή περιορισμό ή και καμία ανάπτυξη του προφορικού λόγου και της ομιλίας. Μπορεί να παρουσιάζουν υπερευαισθησία ή υποευαισθησία σε αισθητηριακά ερεθίσματα, όπως ο ήχος, το φως, η αφή, η θερμοκρασία ή ο πόνος. Καθημερινά ερεθίσματα να τους προκαλούν έντονη δυσφορία και να επηρεάζουν τη λειτουργικότητά τους (αναγνωρισμένο χαρακτηριστικό της ΔΑΦ). Έχουν την ανάγκη να ακολουθούν την ίδια ρουτίνα, το ίδιο πρόγραμμα καθημερινών δραστηριοτήτων, μερικές φορές σε σημείο που η αλλαγή να τα αναστατώσει προκαλώντας συχνά έντονα διαταρακτικές συμπεριφορές όπως ξεσπάσματα οργής ή ακόμη και αυτοκαταστροφική συμπεριφορά. Μπορεί να έχουν ιδιαίτερες δεξιότητες και ενδιαφέροντα (ζωγραφική, μουσική, μαθηματικοί υπολογισμοί, απομνημόνευση γεγονότων). 
Ο αυτισμός δεν είναι ταυτόσημος με την νοητική αναπηρία. Η γνωστική λειτουργία στο φάσμα ποικίλει από σημαντική δυσκολία έως μέση και υψηλή νοητική ικανότητα. Το Σύνδρομο Asperger είναι μια πιο ήπια και λειτουργικότερη μορφή του αυτιστικού φάσματος, χωρίς σημαντική καθυστέρηση στη γλωσσική ή γνωστική ανάπτυξη. 
Όροι όπως Social Camouflage και το Autistic Masking, που αναφέρονται στις συνειδητές ή ασυνείδητες προσπάθειες αυτιστικών ατόμων να τροποποιήσουν (καμουφλάρουν) διαφορετικές συμπεριφορές τους για να προσεγγίσουν περισσότερο το νευροτυπικό πρότυπο και τις κοινωνικές νόρμες, συσχετίζονται με καθυστερημένη διάγνωση, ψυχική καταπόνηση και κρίση ταυτότητας. 
Η σύγχρονη βιβλιογραφία τονίζει ότι ο αυτισμός δεν αποτελεί ενιαία κατάσταση. Είναι ένα ετερογενές φάσμα ποικίλων γνωστικών, γλωσσικών, αισθητηριακών και κοινωνικών προφίλ. Οι ανάγκες, οι ικανότητες και ο βαθμός αυτονομίας των ατόμων μπορεί να διαφέρουν σημαντικά. Για το λόγο αυτό, η σύγχρονη προσέγγιση προσανατολίζεται σε εξατομικευμένη αξιολόγηση και υποστήριξη, η οποία λαμβάνει υπόψη τόσο τις δυσκολίες όσο και τις δυνατότητες του κάθε ατόμου, αποφεύγοντας την αντιμετώπιση του αυτισμού ως μιας ενιαίας και ομοιογενούς κατάστασης.
Σε γενικές γραμμές η  βασική θεραπεία είναι η «εκπαίδευση» μέσω συνεδριών εργοθεραπείας, λογοθεραπείας και ψυχοθεραπείας. Η φαρμακευτική αγωγή αφορά προς το παρόν περιπτώσεις πολύ έντονων διαταραχών συμπεριφοράς, ή περιπτώσεις όπου ο αυτισμός συνοδεύεται και από άλλη διαταραχή.

Καθοριστική σημασία έχει η έγκαιρη  διάγνωση και η ύπαρξη ενός υποστηρικτικού περιβάλλοντος  τόσο για τα παιδιά όσο και για τους φροντιστές τους.

Ο αυτισμός είναι συχνότερος από ό,τι νομίζουμε!
Η πρώτη πανελλαδική επιδημιολογική έρευνα για την εκτίμηση του επιπολασμού των Διαταραχών Αυτιστικού Φάσματος στην Ελλάδα πραγματοποιήθηκε από τη Μονάδα Αναπτυξιακής Παιδιατρικής της Β΄ Παιδιατρικής Κλινικής του ΕΚΠΑ σε συνεργασία με το Πάντειο Πανεπιστήμιο. Η έρευνα αφορούσε παιδιά ηλικίας 10–11 ετών, γεννημένα το 2008 και 2009. Τα στοιχεία προέρχονταν από τα Κέντρα Εκπαιδευτικής και Συμβουλευτικής. Η έρευνα αυτή εκτίμησε τον επιπολασμό των ΔΑΦ σε 1,15% (περίπου 1 στα 87 παιδιά) και αναλογία αγοριών/κοριτσιών περίπου 4,14:1.
Στις Ηνωμένες Πολιτείες, σύμφωνα με τα νεότερα διαθέσιμα δεδομένα του Autism and Developmental Disabilities Monitoring (ADDM) Network του CDC, που δημοσιεύθηκαν τον Απρίλιο του 2025, περίπου 1 στα 31 παιδιά ηλικίας 8 ετών (3,2%) είχε ταυτοποιηθεί με Διαταραχή Αυτιστικού Φάσματος, βάσει δεδομένων του 2022, ποσοστό αυξημένο κατά 22% σε σχέση με το 2020 (1 στα 36) και κατά 375% σε σχέση με το 2000. Τα αγόρια διαγιγνώσκονται περίπου 3-4 φορές συχνότερα από τα κορίτσια. Η αύξηση αυτή αποδίδεται κυρίως στη μεγαλύτερη ευαισθητοποίηση, στη βελτίωση των εργαλείων ανίχνευσης και στη διεύρυνση των διαγνωστικών κριτηρίων, ενώ σπανιότερα αναφέρονται σε ενδεχόμενους νέους περιβαλλοντικούς παράγοντες κινδύνου.


Τα δεδομένα στη Φθιώτιδα

Σε τοπικό επίπεδο δεν υπάρχουν μέχρι σήμερα συγκεντρωτικά επιδημιολογικά στοιχεία για τη Φθιώτιδα. Μια πρώτη ένδειξη του μεγέθους του ζητήματος δίνουν τα στοιχεία που ακολουθούν, τα οποία προέρχονται από τις σχολικές βαθμίδες, πρωτοβάθμια, δευτεροβάθμια αλλά και το νηπιαγωγείο.

Τη σχολική χρονιά 2025-2026 φοιτούσαν 20 παιδιά στο ειδικό νηπιαγωγείο ενώ περίπου άλλα 150  συνολικά σε άλλες δομές εκπαίδευσης Ειδικό Δημοτικό, το Εργαστήριο Ειδικής Εκπαίδευσης και Κατάρτισης   (ΕΕΕΕΚ) και το Ενιαίο Ειδικό Επαγγελματικό Γυμνάσιο-Λύκειο (ΕνΕΕΕΓΥΛ)). Οι αριθμοί αυτοί δεν περιλαμβάνουν άτομα μεγαλύτερης ηλικίας και αδιάγνωστα.

Η ΔΑΦ δεν είναι μια σπάνια ή περιθωριακή κατάσταση, αλλά πρόκειται για ένα παγκόσμιο ζήτημα δημόσιας υγείας με σαφή αυξητική τάση, το οποίο απαιτεί οργανωμένο υγειονομικό, εκπαιδευτικό και θεραπευτικό σχεδιασμό.

«Ακούω τα λουλούδια, βλέπω τον άνεμο»

Η φράση αυτή προέρχεται από άτομο με αυτισμό και ίσως ακούγεται ποιητική, αποδίδει όμως τη διαφορετική αισθητηριακή επεξεργασία που βιώνουν συχνά τα άτομα στο φάσμα του αυτισμού. Ο κόσμος δεν γίνεται αντιληπτός με τον ίδιο τρόπο όπως για τους νευροτυπικούς ανθρώπους. Τα ερεθίσματα μπλέκονται, εντείνονται ή αποκτούν εντελώς νέα μορφή.

